O‘zbekiston tomoni “Umra –2018” shartnomasini imzoladi

Kecha, 26 dekabr kuni O‘zbekiston musulmonlari idorasida haj va umra safarlari bo‘yicha Saudiya Arabistonidagi hamkor “al-Hidoya” shirkati rahbari Shayx Solih Solim Bahvayniy bilan uchrashuv bo‘lib o‘tdi. Mehmonni Din ishlari bo‘yicha qo‘mita raisi Ortiqbek Yusupov va O‘zbekiston musulmonlari idorasi raisi, muftiy Usmonxon Alimov hazratlari kutib olishdi. Bu haqda O‘zbekiston musulmonlari idorasi Axborot xizmati xabar bermoqda. 
Muftiy hazratlari uchrashuv avvalida so‘z olib, “al-Hidoya” shirkati bilan ko‘p yillardan buyon hamkorlik qilib kelinayotgani, haj va umra safarlari muvaffaqiyatli o‘tayotganini bildirdilar. Shuningdek, kelgusi haj va umra safarlarida ziyoratchilarga xizmat ko‘rsatishni yuqori darajaga ko‘tarish, mehmonxona, transport xizmati va taomlar sifatini yanada yaxshilash, Mino va Muzdalifa vodiylarida yetarli joy ajratishga erishish hamda ishchi, oshpazlar va tibbiyot guruhlarini barcha zarur shart-sharoitlar bilan ta'minlash kabi masalalarni alohida qayd etdilar.
Muloqotda Ortiqbek Yusupov haj va umra mavsumlarida Madina shahrida ham yangi mehmonxonani olish, umumiy ovqatlanish joyi bo‘lishiga e'tibor qilish, ishchi va tibbiyot guruhlariga alohida xizmat xonalari ajratish kabi masalalarni hal etish zarurligini ta'kidladi.
Hamkor “al-Hidoya” shirkati rahbari Shayx Solih Solim Bahvayniy o‘zbekistonlik haj va umra ziyoratchilariga xizmat qilish sharaf ekani, shu kunga qadar bu borada katta yutuqlarga erishib kelinayotgani, natijada, ziyoratchilarga hamkor emas, balki bir oiladek xizmat qilinayotganini bildirdi. Solih Bahvayniy so‘zida davom etib, yuqorida qayd etilgan barcha masalalar va talablarni bajarishga imkoni borligini bildirib, ishonchni to‘la oqlash uchun bor kuch-quvvatini ishga solishini ta'kidladi. U so‘zining yakunida o‘zaro ishonchli hamkorlik uchun minnatdorlik izhor qildi.
Uchrashuv yakunida tomonlar “Umra–2018” mavsumi bo‘yicha shartnoma imzoladilar. Unga ko‘ra, bahor mavsumida 8500 nafar, ramazon mavsumida 1500 nafar yurtdoshimiz umra ziyoratini ado etishi belgilangan. "Umra – 2018" bahor mavsumi 2018 yil 1 fevraldan boshlanishini rejalashtirilgan.